*****

ΚΑΝΟΝΙΣΜΟΣ (ΕΟΚ) αριθ. 3887/87 ΤΗΣ ΕΠΙΤΡΟΠΗΣ

της 22ας Δεκεμβρίου 1987

για την τροποποίηση των κανονισμών (ΕΟΚ) αριθ. 19/82 και (ΕΟΚ) αριθ. 20/82 μετά τη συμφωνία αυτοπεριορισμού που συνήφθη με την Λαϊκή Δημοκρατία της Γερμανίας στον τομέα του αιγοπροβείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως της αγοράς στον τομέα του αιγοπροβείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 794/87 (2), και ιδίως το άρθρο 16 παράγραφος 2,

τον κανονισμό (ΕΟΚ) αριθ. 2641/80 του Συμβουλίου της 14ης Οκτωβρίου 1980 για παρέκκλιση από ορισμένες διαδικασίες εφαρμογής που προβλέπονται από τον κανονισμό (ΕΟΚ) αριθ. 1837/80 (3), και ιδίως το άρθρο 1 παράγραφος 2,

Εκτιμώντας:

ότι ο κανονισμός (ΕΟΚ) αριθ. 19/82 της Επιτροπής της 6ης Ιανουαρίου 1982 περί διαδικασιών εφαρμογής του κανονισμού (ΕΟΚ) αριθ. 2641/80 όσον αφορά τις εισαγωγές προϊόντων του τομέα του αιγοπροβείου κρέατος που κατάγονται από ορισμένες τρίτες χώρες (4) αφορά ιδιαίτερα τα πιστοποιητικά που εκδίδονται στα πλαίσια των συμφωνιών αυτοπεριορισμού και περιλαμβάνει, στο παράρτημα ΙΙΙ, τον κατάλογο των οργανισμών των τρίτων χωρών που είναι εξουσιοδοτημένοι να εκδίδουν τα πιστοποιητικά εξαγωγής·

ότι η Κοινότητα έχει συνάψει συμφωνία αυτοπεριορισμού με τη Λαϊκή Δημοκρατία της Γερμανίας και η συμφωνία αυτή ισχύει από την 1η Δεκεμβρίου 1987 και προβλέπει ότι οι ποσότητες που μπορούν να εισαχθούν έως την 1η Ιανουαρίου 1988 θα καθοριστούν ανάλογα με την ολική ετήσια ποσότητα· ότι θα πρέπει συνεπώς να συμπληρωθεί το παράρτημα ΙΙΙ του κανονισμού (ΕΟΚ) αριθ. 19/82 με την ένδειξη του οργανισμού τον οποίο η Λαϊκή Δημοκρατία της Γερμανίας έχει εξουσιοδοτήσει να εκδίδει τα πιστοποιητικά εξαγωγής·

ότι, για λόγους σαφήνειας, θα πρέπει να τροποποιηθεί επίσης ο κανονισμός (ΕΟΚ) αριθ. 20/82 της Επιτροπής της 6ης Ιανουαρίου 1982 περί ειδικών διαδικασιών εφαρμογής του καθεστώτος των πιστοποιητικών εισαγωγής και εξαγωγής στον τομέα του αιγοπροβείου κρέατος (5) περιλαμβάνοντας τη Λαϊκή Δημοκρατία της Γερμανίας μεταξύ των τρίτων χωρών που αναφέρονται στο άρθρο 1 στοιχείο β)· ότι, με την ευκαιρία αυτή, θα πρέπει να αναφερθεί επίσης στην διάταξη αυτή η Τσεχοσλοβακία η οποία λόγω λάθους δεν αναφέρεται·

ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχείρισης Προβάτων και Αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα ΙΙΙ του κανονισμού (ΕΟΚ) αριθ. 19/82 προστίθεται το ακόλουθο σημείο: «XIII. NAHUNG-IMPORT για τη Λαϊκή Δημοκρατία της Γερμανίας».

Άρθρο 2

Στο άρθρο 1 του κανονισμού (ΕΟΚ) αριθ. 20/82, στο στοιχείο β) αντικαθίσταται από το ακόλουθο κείμενο:

«β) για τα προϊόντα που υπάγονται στις διακρίσεις 01.04 Β και 02.01 Α IV του κοινού δασμολογίου, που κατάγονται από τη Βουλγαρία, την Ουγγαρία, την Ισλανδία, την Πολωνία, τη Λαϊκή Δημοκρατία της Γερμανίας, τη Ρουμανία, την Τσεχοσλοβακία και τη Γιουγκοσλαβία».

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμοζεται από τις 10 Δεκεμβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 79 της 21. 3. 1987, σ. 3.

(3) ΕΕ αριθ. L 275 της 18. 10. 1980, σ. 2.

(4) ΕΕ αριθ. L 3 της 7. 1. 1982, σ. 18.

(5) ΕΕ αριθ. L 3 της 7. 1. 1982, σ. 16.